
Egy utópia alkonya

Jelen dolgozat Jászi Oszkár nemzetiségi politikájának három kérdéskörét, a minimális programot, a Dunai Egyesület Államokat és a keleti-Svájcot elemzi. Dolgozatom központi témája a Közép-Európa terve, mert ez egy izgalmas és minden korban aktuális kérdéskör, hiszen ez a térség napjainkig is megoldatlan terhet hordozz a hátán, a nemzetiségi kisebbség terhét.
Rövid bevezetés és a hipotéziseim felállítása után a dolgozat első részében képet próbálok adni az olvasónak az Osztrák-Magyar Monarchia nemzetiségi összetételéről és viszonyairól, kitérve a magyarországi megoszlásukra. Az 1868-as magyar nemzetiségi törvény bemutatásával kívánom felvázolni a nemzetiségek jogait. A törvény értelmezésén keresztül jutok el bírálóihoz, köztük a polgári radikálisok vezéralakjához, Jászi Oszkárhoz. Ezt követően igyekszem arra a kérdésre választ adni, hogy hogyan is jutott el a nemzetiségi kérdéshez, mit ért a „minimális programja” alatt.
A folytatásban kutatásom központi témája kerül bemutatásra. Dunai Egyesült Államokat a kor viszonyai között kívánom bemutatni. Összehasonlítási alapként Friedrich Naumann tervének rövid felvázolása után rátérnék Jászi Oszkáréra. Az államszövetség berendezésének és működésének elképzelésében hasonlóságokat találtam Naumann-éval és a dualista berendezkedéssel. Kitérek arra, hogy az osztrákokat milyen érvekkel igyekezett ügye mellé állítani. 1918 őszén a nemzetiségekkel folytatott tárgyalások eredményéből született meg a keleti-Svájc. A kantonok bemutatását követően, a nemzetiségek oldaláról tárom az olvasó elé a terv elfogadhatatlanságát. 
Vizsgálódásom eredményeként elmondhatom, hogy Jászi Oszkár elképzelései a nemzetiségi kérdés megoldására; megszületésük pillanatában utópiaként jelentek meg. A hipotézisemet igazolja, hogy a nemzetiségi vezetők 1918-ra elfordultak az ilyenfajta megoldásoktól, céljukká az önálló nemzeti lét vált. A világháború után a kor szellemét nem az integráció hatotta át, hanem az önálló állami lét. A keleti-Svájc nem jöhetett létre 1918-ban, mert a nemzetiségek célja a történelmi magyar állam dezintegrációjára irányult. Jelen korunkban az integrációk időszakában a Kárpát-medence nemzetiségi kisebbségeinek problémáját és az itt élő népek egységét valósíthatná meg Jászi Oszkár keleti-Svájca.



